Imtella' Ġunju 19, 2020 - Aġġornata 19 Ta' Ġunju, 2020 7:03pm Investigazzjoni mill-aġenzija tal-Aħbarijiet Reuters flimkien mat-Times of Malta sabet konnessjoni bejn il-kumpanija 17 Black ta' Yorgen Fenech u l-akkwist f'Diċembru tal-2015 mill-Enemalta tal-kumpanija li qed tmexxi l-wind farm f'Mozura fil-Montenegro mingħand l-kumpanija CIFIDEX. L-investigazzjoni stabilixxiet li l-kumpanija Cifidex hija reġistrata fis-Seychelles. L-aġenzija qalet li hija ta' Turab Musayev. Musayev li huwa konsulent tal-kumpanija Socar tal-Azerbaijan u ma' Yorgen Fenech kien fil-bord tad-diretturi tal-konsorzju tal-Elecrtogas. Fir-rapport jingħad li l-kumpanija CIFIDEX xtrat l-ishma tal-windfarm tal-Montenegro għal prezz ta' ftit inqas minn €3 miljuni li sorsi indikaw li kienet issielfithom mingħand 17 Black. Ġimgħatejn wara biegħet l-istess ishma lill-Enemalta għal aktar minn €10 miljun li bihom ħallset is-self, bl-aġenzija tgħid li ma stabbilixxiet x'sar mill-profitt li għamlet f'din il-biċċa negozju li reġa' daħal f'17 Black. Fir-rapport tagħha l-aġenzija Reuters qalet li ma sabitx provi li l-kumpanija 17 Black għaddiet flus lil Keith Schembri u lil Konrad Mizzi anke jekk f'email li kienet intbagħtet biex jinfetaħ kont bankarju għalihom kien indikat li kellhom jirċievu ħlasijiet mill-kumpaniji 17 Black. Il-PN jitlob lill-Pulizija tarresta lil min kien imdaħħal fil-ftehim bejn l-Enemalta u l-Montenegro B'reazzjoni għall-investigazzjoni ġurnalistika tar-Reuters u t-Times of Malta, il-Partit Nazzjonalista fi stqarrija qal li l-Pulizija għandha tarresta u tinterroga lil min kien imdaħħal fil-ftehim li sejħitlu korrott li sar bejn l-Enemalta u l-Montenegro meta l-Ministru responsabbli kien Konrad Mizzi, il-Prim Ministru kien Joseph Muscat u ċ-Chief of Staff tal-Prim Ministru kien Keith Schembri. Repubblika tappella lill-PM biex jaħtar tim konġunt bejn il-Europol u l-Pulizija Maltija U l-għaqda Repubblika f'ittra miftuħa lill-Prim Ministru appellatlu biex jinħatar team konġunt bejn il-Europol u l-Pulizija Maltija sabiex ir-rabta tal-korruzzjoni mal-qtil ta' Daphne Caruana Galizia tkun investigati bis-serjetà u sal-qiegħ minn team konġunt tal-Europol u l-Pulizija Maltija.